text: маңғыстау түбегінің оңтүстігінде қатар жатқан ойыстар. маңғыстау облысы қарақия ауданы жерінде орналасқан. базыгүрлі ойысының аумағы 40 км2 шамасында, ұзындығы 12 км, ені 2,5 км, теңіз деңгейінен төмен жатыр. жазыгүрлі ойысының аумағы 63 км2, ұзындығы 15 км, ені 6,0 км-дей, теңіз деңгейінен төменде жатыр. ойыстар неогеннің саз балшықты жыныстарынан, сарматтың бақалшақты әктастарынан түзілген. табаны тегіс, сор батпақ. кей жерлерінде құдықтардың (орпалардың) іздері сақталған. батыс беткейлерінен басқа жерлері жарқабақты, батысы баспалдақ тәрізді. жарқабақтарының (кемерлерінің) биіктігі 80 90 м-ге жетеді. кемерлер басында жаздыгүрлі, базыгүрлі құдықтары орналасқан. өсімдіктерден негізінен бұйырғын, күйреуік, ащы жусан, жарқабақ беткейлері мен сай-салаларда көктемде әр түрлі астық тұқымдас эндемик өсімдіктер өседі. полковник ф.берг экспедициясының жолбасшылары қосым тигенов пен нарынбай исслин 1825 ж. ақпанындағы базыгүрлі ойысы туралы «ойыс табанындағы қалың сексеуіл ішінде барыс бар. қыр асып түсіп шығатын жолы қолайлы, жайылымы мен отыны мол, құдықтары сулы» дейді. қазір құдық сулары ащы.